**KISLŐDI FALUHÍREK**

**2011. május 3. 2011/3. szám**

Az elmúlt években hozzászoktunk, hogy falunk szépítését, virágosítását, karbantartását a közmunkaprogram keretében végeztetjük el. Csak nagyobb volumenű gépi kaszálásokhoz, ároktisztításhoz kértünk és kaptunk szívességből segítséget a Balaton-felvidéki Vizitársulattól. **Külön köszönettel tartozunk azon lakótársainknak, akik nem vártak a közmunkások megjelenésére, hanem saját ingatlanjaik körül rendszeresen nyírták a gyepet, virágosítottak, cserjéket gondoztak, a gyakori záporesők után murvát sepertek** stb. Segítségükkel nagyban hozzájárultak ahhoz, hogy a falunkba érkező turisták, látogatók, rokonok mindig elismeréssel szóltak a falu rendezettségéről, tisztaságáról. Nem állítom, hogy mindig mindenhol minden egyidejűleg volt rendezett, de erre törekedtünk.

Ez évtől valamivel nehezebb dolgunk lesz. Egyéb megszorítások mellett az un. közmunkások foglalkoztatására csak napi négy órában van lehetőség, ugyanakkora létszám mellett. Ez gyakorlatilag azt jelenti, hogy feleakkora munkaidőben tudunk embereket alkalmazni, kevesebb ember nyírja a füvet, hordja az ebédet, locsolja a virágokat, tartja karban a pihenőparkokat, végzi intézményeinkben a kisebb javításokat, felújításokat stb. Reméljük, az időjárás az idén kegyesebb lesz hozzánk, mint tavaly, amikor a szinte mindennapos esőzések alatt hatékonyan dolgozni sokszor nem lehetett, de a fű rendületlenül, sőt annál jobban növekedett. Sokszor kellett hétvégén bepótolni a kényszerpihenőt.

Bizonyára sokan emlékeznek rá, hogy évekkel ezelőtt az összefogás szép példájaként vettünk részt az un. „három szombat” közterület-szépítési akcióban. Mostanában többen felvetették, hogy újra indítsuk el ezt a kezdeményezést, mert remek hangulatú közösségi alkalmak voltak ezek, és „mellékesen” meghatározó, máig látható eredménye is volt. / millenniumi park, új focipálya, régi játszóvár, emléktemető, fa- és cserjeültetések, parkosítások, bozótirtások/

**Most, hogy kevesebb a rendelkezésre álló munkaerő, de talán méginkább azért, mert többen szeretnék saját munkával, közösségben szebbé tenni a mostanára komoly idegenforgalmat lebonyolító falunkat, ez évben ismét meghirdetjük a „Három szombat” kislődi akciót!**

A **„Három szombat Kislőd 2011.”** első időpontját **május 7-én, 08h – 12, 30h-ig** tervezzük.

A tervezett munkákra a Művelődési Ház mellett gyülekezzünk, itt kiosztjuk a munkát, szerszámokat.

Az eddig beérkezett javaslatok közül az alábbi feladatokra kell csoportokat szervezni:

* 8-as útról bekanyarodó öbölben tereptisztítás, bozótirtás
* a faluban lévő sziklakertek egynyári virágokkal való beültetése /UNFI-Kert felajánlásával
* a villanyoszlopokon lévő tartókba a virágládák felhelyezése /kb 75 db, utánfutóról
* Árok utca végén lévő, társadalmi munkában tavaly elkészült gyalogos aluljáró karbantartása
* Kalandpark előtti Y elágazó bozótirtása, szemétszedés
* helyben vagy időközben javasolt egyéb feladatok

Az utóbbi évek természeti csapásai, katasztrófái rávilágítottak arra is, hogy a korábban kissé mellőzött helyi **Polgári Védelem** fontos intézmény, amennyiben valóban a helyén van és tudja a dolgát. A mi falunk is veszélyeztetett lehet, mivel a felettünk áthaladó forgalmas 8-as sz. főútvonal, a falut átszelő Kis-Torna patak, a falut körbeölelő dombokról lezúduló záporok és annak hordaléka minden évben okoznak - bár emberi életben, egészségben, lakóingatlanokban eddig szerencsére viszonylag csekély –károkat. **A megelőzés, elhárítás, élet- és vagyonmentés alapvető tudnivalóit szintén szombaton, a Művelődési Házban, majd a patakparton 8,30 – 10.00h-ig tartó elméleti és gyakorlati bemutatón ismerhetjük meg.** Azon személyek számára, akik határozatot kaptak, a megjelenés kötelező, a lakosság számára ajánlott, hiszen hasznos és emellett érdekes ismeretekkel gyarapodhatunk.

A védelmi képzés után a résztvevők is bekapcsolódnak a faluszépítésbe, majd **12.30-kor mindenkit várunk a Takaros-vendéglőbe „munkaebédre”,** egyközösgulyáslevesre!

Kislőd, 2011. május 3. Somogyi Anna polgármester